16.07.2008Bolivia (oder doch Frankriich) mas que un pais?  Copacabana, nei nid z'Brasilie, haet uesi erscht Station in Bolivie gheisse. Em Chrigel sini befuerchtige, wege strenge Grenzkontrolle haend sich zum  Glueck au vo Peru uf Bolivie nid bewohrheitet. So simmer mitere gmuetliche Busfahrt und es paar Stempel meh im Pass z'Bolivie ahcho.    Copacabana, es chlieses Tourioertli am Lago Titicaca, wo vo de Iheimische als Wallfahrtsort bsuecht wird, haet noch uesere Ahsicht de hoechscht Bierverbruech pro Chopf in ganz Suedamerika. Autos, Pflanze, Hueser in Modellform werdet mit Bier gsegnet und im Ahschluss wird natuerli au d'Chehle mit em reschte Bier no befuechtet. Wie d'Priester ihren Heiweg noch so viel  Bier wieder findet isch ues schleierhaft. Nocheme super schoene Sunneundergang simmer am noechschte Tag wiiter uf la Paz.    Im Touribus uf la Paz haemmer es Franzose-Paerli, wo mir in Arequipa churz troffe haend, wieder gseh. Spoeter haet sich usegstellt, das mir sie bereits bim Gipfelsturm uf de Pichincha troffe und mit ihne uf em Gipfel z'Mittag gesse haend. Churzerhand haend mir ues entschlosse d'Ziit in la Paz mit ihne und eme wiitere Franzose-Paerli z'verbringe. So improved mir in Bolivia  mas le Français als el espagñol! Zur Ziit lieded mir fascht under Verfolgigswahn vo de Franzose, denn sit Cusco wimmlets nu so vo Baquettes-Chaetscher. Zum Glueck haend mir 4 sehr sympathischi Spezies gfunde und drum gits oepe en gmuetliche "RUM"apéro, wa em Chrigel sim Mage nid schadet. Sit Puno isch er wieder Ahfuehrer vonere peruanische Chaeferarmee wa sich i naechtliche WC-Schlachte zeiged. Ich (Claudia) mue mi bald mitere Gasmaske usrueschte, denn em Chrigel sini Armee macht au vor Gasahgriff nid halt.    Noch es paar schonende Taeg z la Paz haets ues wieder i d'Berge zoge. Als chlini Istimmig haend mir mit uesne compañeros Death Road under Bike-Raeder gno. Mir sind vo 4'700 m.ue.M uf ere Schotterpischte uf 1'200 m.ue.M abe gfraesed. Ich ha die groescht mue gha d'Claudia in Schach z'bhalte. De Tag isch e mega cooli abwechslig gsi.    Am Mittwuch-Morge haend sich uesi Weg denn wieder trennt und mir sind uf uesen 5-tages Trek i d'Cordillera Real, zrugg i d'Bergwelt uf Hoechene ueber em  Mont Blanc. Weder uesen Fuehrer (Juan) no de Taxifahrer haend de gnau Weg noch Kotja, uesem Usgangspunkt, gwuesst und so haend mir nur dur Nohfroge und mit Umwege de Usgangsort gfunde. Uesen Arriero (Bernardo) haet bereits uf ues gwarted. Chli verwundered das mit huet nuet laufed, haemmer ueses erschti Nachtlager uf 4'700 m.ue.M ufgschlage. I dere wie au i de folgende Naecht, sind uesi Schlofsaeck wieder emol voll zum Traege cho. Chaelterekord -5 Grad im Zelt, do sind am Morge sogar d'Fuechttuechli und es  Linsemittel samt Linse gfrore gsi. De ganz Trek haet ues vo Lagune ueber Paess zu Gletscher und wieder zrugg zu Lagune gfuehrt. Als chline Hoehepunkt haend mir am dritte Tag de Pico Austria (5'200 m.ue.M) erklumme.